
ΕΦΗΜΕΡΙΣ ΤΗΣ ΚΥΒΕΡΝΗΣΕ2Σ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 



ΝΟΜΟΣ ΥΠ' ΑΡΙΘ. 1915 

Προστασία των συνδικαλιστικών δικαιωμάτων και του κοινωνικού 
συνόλου, οικονομική αυτοτέλεια του συνδικαλιστικού κινήματος 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Άρθρο 1 

Ειδικές προστατευτικές ρυθμίσεις 

1. Για τους εργαζομένους και τους προστατευομένους κατά το άρθρο 
14 παρ.'δ, 6, 7, 8 του ν. 1264/1982 καί το άρθρο 9 παρ. 1,'2 του ν. 
1767/1988 επιτρέπεται η καταγγελία της σχέσεως εργασίας και όταν: 

α. Εξακολούθησαν να συμμετέχουν σε απεργία που κρίθηκε παρά¬ 
νομη ή καταχρηστική με δικαστική απόφαση τελεσίδικη ή οριστική, που 
έχει κηρυχθεί προσωρινά εκτελεστή, 24 ώρες μετά την έκδοση και τη 
γνωστοποίηση, με δικαστικό επιμελητή, της απόφασης στην οικεία συν¬ 
δικαλιστική οργάνωση. 

β. Μετέχοντας στο προσωπικό ασφαλείας των επιχειρήσεων του άρ¬ 
θρου 19 παρ.2 του ν.1264/1982, κατά τη διάρκεια απεργίας, δεν προ¬ 
σφέρουν την εργασία -τους σύμφωνα με τη σύμβαση εργασίας και τις 
εντολές και οδηγίες του -εργοδότη. * 

γ. Εμποδίζουν κατά τη διάρκεια της απεργίας με τη χρήση βίας, 
απειλής ή άλλης παράνομης πράξεως μισθωτούς να εργασθούν ή με 
πρόθεση καταστρέφουν ή βλάπτουν τις εγκαταστάσεις ή τον εξοπλισμό 
της επιχειρήσεως. 

Ο εργοδότης στις προαναφερόμενες περιπτώσεις έχει την υποχρέωση 
να καταβάλει-στο μισθωτό τη νόμιμη αποζημίωση. 

Διατάξεις κανονισμού ή καταστατικού ή συλλογικών συμβάσεων ερ¬ 
γασίας, που θέτουν προϋποθέσεις ή ορίζουν διαδικασίες για την'καταγ- 
γελία της σχέσεως εργασίας των μισθωτών των επιχειρήσεων του άρ¬ 
θρου 19 παρ. 2 του ν. 1264/1982, δεν εφαρμόζονται στις προαναφερό¬ 
μενες περιπτώσεις. 

Η περίπτωση ε'της παρ. 10-του άρθρου 14 του ν.1264/1982 αντι¬ 
καθίσταται ως ακολούθως: 

»ε. Όταν ο εργαζόμενος δεν προσέρχεται αδικαιολόγητα στην εργα¬ 
σία του για περισσότερο από 7 ημέρες διάστημα.;· 

Για την ύπαρξη των πιο πάνω λόγων καταγγελίας της σχέσεως ερ¬ 
γασίας των προστατευόμενων κατά τις προαναφερόμενες διατάξεις μι¬ 
σθωτών αποφασίζει η επιτροπή του άρθρου 15 του ν. 1264/1982, 
όπως αντικαταστάθηκε από το άρθρο 25 του ν. 1545/1985. 

2. Η προθεσμία των οκτώ (8) ημερών του τρίτου εδαφίου της παρ. 5 
του άρθρου 15 του ν. 1264/1982 , όπως αντικαταστάθηκε από το άρ¬ 
θρο 25 του ν. 1545/1985, συντέμνεται σε προθεσμία τριών (3) ημε¬ 
ρών. 

Το τελευταίο εδάφιο της αυτής παραγράφου αντικαθίσταται ως εξής: 

»Οι επιτροπές έχουν υποχρέωση να εκδώσουν την απόφασή τους την 
ίδια ημέρα συζητήσεως της υποθέσεως». 


Άρθρο 2 

Δημόσιος διάλογος 

1. Μετά την παράγραφο 2 τού άρθρου 20 του ν. 1264/1982 προ¬ 
στίθεται τρίτη παράγραφος, που έχει ως εξής: 

»3. Οι εργαζόμενοι του άρθρου 19 παρ. 2, πριν να λάβουν απόφαση 
για απεργία, μπορούν να ζητήσουν από τον εργοδότη με έγγραφο που 
κοινοποιείται με δικαστικό επιμελητή να γίνει δημόσιος διάλογος με 
βάση τα αιτήματά τούς και τους λόγους που τα θεμελιώνουν. 

Αν όι εργαζόμενοι δεν ζητήσουν το διάλογο, μπορεί να τον ζητήσει 
από αυτούς ο εργοδότης, όταν κατά οποιονδήποτε τρόπο γνωστοποιη¬ 
θούν σ’αυτόν τα αιτήματα των εργαζομένων, με έγγραφό του, που κοι¬ 
νοποιείται με δικαστικό επιμελητή. 

Αν τα μέρη συμφωνήσουν, ο δημόσιος διάλογος διεξάγεται με εκπρο¬ 
σώπους τους, μέσα σε 48 ώρες από την κοινοποίηση του προαναφερόμε- 
νου εγγράφου, σε τόπο και χρόνο που ορίζονται από αυτούς και διευθύ¬ 
νεται από μεσολαβητή, που επιλέγουν οι εκπρόσωποι, συναντώμενοι 
προηγουμένως στον οριζόμενο τόπο, από ειδικό κατάλογο μεσολαβη¬ 
τών, προβλεπόμενο από το άρθρο 15 παρ. 3 του ν. 1876/1990. 

Σε περίπτωση ασυμφωνίας ο μεσολαβητής ορίζεται με κλήρωση. 

Ο μεσολαβητής προσπαθεί να επιτύχει την προσέγγιση των απόψεων 
των μερών για την επίλυση της διαφοράς. 

Αν μέσα σε 48 ώρες από την έναρξη του διαλόγου τα μέρη δεν κατα¬ 
λήξουν σε συμφωνία, ο μεσολαβητής μπορεί να υποβάλει σ’αυτά, μέσα 
σε 24 ώρες από τη λήξη του 48ώρου, δική του πρόταση, που τα μέρη 
μπορούν να αποδεχθούν ή να απορρίψουν μέσα σε 48 ώρες από την κοι¬ 
νοποίησή της. 

Η αποδοχή ή η απόρριψη κοινοποιείται στο μεσολαβητή και στο άλλο 
μέρος με δικαστικό επιμελητή. ' 

Η πρόταση του μεσολαβητή μπορεί, με φροντίδα του, να δημοσιεύε¬ 
ται στον ημερήσιο Τύπο.. 

Έως ότου καταρτιστεί ο ειδικός κατάλογος μεσολαβητών, ως μεσο¬ 
λαβητής επιλέγεται πρόσωπο από κατάσταση δέκα (10) προσώπων, 
που ορίζει προσωρινά το διοικητικό συμβούλιο του Οργανισμού Μεσο¬ 
λάβησης και Διαιτησίας, λαμβάνοντας υπόψη τα προσόντα των υποψή¬ 
φιων μεσολαβητών που ορίζονται στο άρθρο 17 παρ. 2 του ν.1876/ 

1990. 

Γ ια τα αιτήματα των εργαζομένων, τις απόψεις των μερών και την 
πρότασή του ο μεσολαβητής συντάσσει πρακτικά. 

Στο διάλογο μπορούν να συμμετέχουν, παριστάμενοι, εκπρόσωποι 
παραγωγικών τάξεων, ενδιαφερομένων οργανώσεων, του Τύπου κ.λπ., 
σύμφωνα με όσα ορίζεΓειδικότερα απόφαση του Υπουργού Εργασίας». 

2. Μετά την πιο πάνω παρ. 3 προστίθεται παρ. 4, που έχει ως εξής: 

»4. Η μυστική ψηφοφορία της γενικής συνελεύσεως,που αναφέρεται 
στην κήρυξη απεργίας, διεξάγεται από εφορευτική επιτροπή. Καθήκο¬ 
ντα εφορευτικής επιτροπής εκτελεί το διοικητικό συμβούλιο της συνδι¬ 
καλιστικής οργανώσεως και δικαστικού αντιπροσώπου, ο πρόεδρος του 
διοικητικού συμβουλίου ή ο αντικαταστάτης του. Κατά τα λοιπά εφαρ¬ 
μόζεται η διαδικασία του άρθρου 13 του ν. 1264/1982». 

Άρθρο 3 

Επιχειρήσεις κοινής ωφέλειας 

Στις επιχειρήσεις δημόσιου χαρακτήρα και κοινής ωφέλειας του δεύ¬ 
τερου εδαφίου της παρ. 2 του άρθρου 19 του ν. 1264/1982: 

1. Αντικαθίσταται η περίπτωση ζ) ως εξής: 

»ζ) Αποχέτευσης και απαγωγής ακάθαρτων υδάτων.και λυμάτων, 
και αποκομιδής και εναποθέσεως απορριμμάτων». 

2. Προστίθεται περίπτωση θ), έχουσα ως εξής: 

»θ) Τραπέζης τής Ελλάδος, Πολιτικής Αεροπορίας και κάθε είδους 
υπηρεσίες ή τμήματα υπηρεσιών που απασχολούνται με την εκκαθάριση 
και πληρωμή των μισθών του προσωπικού του κατά το άρθρο'5Ι του 
ν.1892/1990 δημόσιου τομέα.» 

Άρθρο 4 

Στοιχειώδεις ανάγκες κοινωνικού συνόλου 
Προσωπικό ασφαλείας 

1. Μετά τό πρώτο εδάφιο της παρ. 2 του άρθρου 21 του ν. 1264/ 
1982 προστίθεται εδάφιο, που έχει ως εξής: 

«Στοιχειώδεις ανάγκες του κοινωνικού συνόλου είναι ιδίως η προστα¬ 
σία της ζωής, της τιμής, της ελευθερίας, της ασφάλειας του προσώπου, 
του περιβάλλοντος (δημόσια υγιεινή, νοσηλεία, συλλογή, επεξεργασία 
και αποχέτευση λυμάτων, αποκομιδή και εναπόθεση απορριμμάτων, 
παραγωγή και διανομή ύδατος, παραγωγή και διανομή και ηλεκτρικού 
ρεύματος), η ελευθερία της κυκλοφορίας (μεταφορές χερσαίες, θαλάσ¬ 
σιες και αεροπορικές), η λειτουργία μηχανογραφικών .συστημάτων για 
κάλυψη βασικών αναγκών, η εισαγωγή και εξαγωγή ευπαθών, ζωτι¬ 
κής ή εθνικής σημο:σίας προϊόντων και η ελευθερία της επικοινωνίας 
(ταχυδρομεία, τηλεπικοινωνίες, ραδιοτηλεπικοινωνίες, τηλεοπτικά 
μέσα κ.λπ.)». 

2. Στο δεύτερο εδάφιο της παρ. 2 του προαναφερόμενου άρθρου 21 
προστίθεται η εξής διάταξη: 

«Οι συνδικαλιστικές οργανώσεις, που ανάφέρονται στο άρθρο 19 παρ. 
2, ενημερώνονται, μέσα στο πρώτο δεκαπενθήμερο του μηνός Ιανουά¬ 
ριου, κάθε χρόνο, με δικαστικό επιμελητή, από τον εργοδότη για τις πα¬ 
ροχές ή τις υπηρεσίες (προσδιορισμός κατά ποσό, είδος κ.λπ.), που 
απαιτούνται για την κάλυψη των στοιχειωδών αναγκών του κοινωνικού 
συνόλου, τις οποίες αυτός προσδιορίζει.» Στο τρίτο εδάφιο της ίδιας πα¬ 
ραγράφου προστίθεται η εξής διάταξη: 

,»Η αυτή επιτροπή ή ο πρόεδρος αποφασίζει σε περίπτωση διαφωνίας 
για τις παροχές ή τις υπηρεσίες, που σύμφωνα με τα προηγουμένως ορι¬ 
ζόμενα προορίζονται για την αντιμετώπιση των στοιχειωδών αναγκών 
του κοινωνικού συνόλου». 

Στο τελευταίο εδάφιο'της αυτής παραγράφου προστίθεται η εξής διά¬ 
ταξη: 

«Στις επιχειρήσεις του άρθρου 19 παρ. 2 η συνδικαλιστική οργάνωση 
ή ο εργοδότης μπορεί να ζητήσει την τροποποίηση των παροχών ή υπη¬ 
ρεσιών του προηγούμενου εδαφίου με βάση τις συνθήκες που έχουν δη- 
μιουργηθεί». ■ 

Στο τέλος της αυτής παραγράφου προστίθεται εδάφιο, που έχει ως 

εξής: 

«Ο ονομαστικός ορισμός των προσώπων, που συνθέτουν το προσω¬ 
πικό ασφαλείας, βαρύνει τον εργοδότη και γίνεται πριν από την έναρξη 
της απεργίας. Ο εργοδότης .γνωστοποιεί στη συνδικαλιστική οργάνωση 
των εργαζομένων τ« πρόσωπα αυτά με δικαστικό επιμελητή. Τη γνω¬ 
στοποίηση αυτή, με τον ίδιο τρόπο, κάνει και στα οριζόμενα πρόσωπα, 
στα οποία δεν περιλαμβάνονται οι προστατευόμενοι κατά το άρθρο 14 
παρ. 5, 6, 7 του ν. 1264/1982». 

Άρθρο 5 

Δικαστικές εγγυήσεις 

Στην περίπτωση του άρθρου 22, παράγραφος 4, εδάφιο πρώτο του ν. 
1264/1982 αντί του μονομελούς πρωτοδικείου αποφασίζει ο πρόεδρος 
πρωτοδικών και στην περίπτωση του δεύτερου εδαφίου ή προθεσμία 
των πέντε (5) ημερών συντέμνεται σε τρεις (3) ημέρες. 

Μετά το δεύτερο εδάφιο της αυτής παραγράφου 4 προστίθεται τρίτο 
εδάφιο, που έχει ως εξής: 

«Για την έφεση αποφασίζει ο πρόεδρος εφετών κατά τα οριζόμενα στο 
άρθρο 674 του Κώδικα Πολιτικής Δικονομίας». 


Άρθρο 6 

Ειδικός λόγος καταγγελίας 

Η κατάληψη από το μισθωτό του χώρου εργασίας, των εγκαταστά¬ 
σεων ή του εξοπλισμού ή των οχημάτων και των μέσων της επιχειρή- 
σεως, κατά τρόπο που εμποδίζεται η ομαλή παραγωγική διαδικασία και 
η ελευθερία άλλου μισθωτού να εργασθεί, αποτελεί λόγο καταγγελίας 
της σχέσεως εργασίας. 

Το τελευταίο εδάφιο της παρ. 1- του άρθρου 1 του παρόντος νόμου 
έχει εφαρμογή και στην προκειμένη περίπτωση. 

Άρθρο 7 

Οικονομική αυτοτέλεια 
Κατάργηση της κρατικής παρεμβάσεως 

1. Από 1/1/92 καταργούνται οι περί οικονομικής ενισχΰσεως των 
συνδικαλιστικών οργανώσεων διατάξεις του άρθρου 27 του ν. 1264/ 
1982 και κάθε άλλη γενική ή ειδική διάταξη που αναφέρεται στο θέμα 
αυτό. 

2. Μέχρι την 31/3/91 θα συνεχιστεί, όπως ισχύει μέχρι σήμερα, η 
χρηματοδότηση των συνδικαλιστικών οργανώσεων, μέσω της Εργατι¬ 
κής Εστίας, από το 40% των πόρων της για την εξυπηρέτηση των σκο¬ 
πών της παραγράφου β) του άρθρου 1 του ν. 678/1977. 

3. Από 1/4/91 μέχρι 31/12/91 θα συνεχιστεί η παραπάνω χρη¬ 
ματοδότηση μειωμένη κατά ποσοστό 50%. Το υπόλοιπο 50% από τους 
πόρους του 40% της Εργατικής Εστίας θα διατίθεται για την εξυπηρέ¬ 
τηση των σκοπών της παραγράφου α) του άρθρου 1 του ν. 678/1977. 

4. Από 1 /1/92 ολόκληρο το ποσό των πόρων της Εργατικής Εστίας 
θα διατίθεται αποκλειστικά για τους σκοπούς της κατηγορίας α) του άρ¬ 
θρου 1 του ν. 678/1977. 

Άρθρο 8 

Συνδικαλιστικοί πόροι 

Στην παράγραφο 2 του άρθρου 6 του ν. 1264/1982 προστίθεται 
εδάφιο, που έχει ως εξής: 

«Η καθοριζόμενη να παρακρατείται συνδρομή καθώς και ο τρόπος 
κατανομής της μεταξύ των συνδικαλιστικών οργανώσεων, όλων των 
βαθμών, καθορίζεται από τις οικείες γενικές συνελεύσεις ή τα διοικη¬ 
τικά συμβούλια, κατά τους ορισμούς των καταστατικών. Για την παρα¬ 
κράτηση της συνδρομής απαιτείται η κατάθεση έγγραφης, θετικής δη- 
λώσεως του μισθωτού στον εργοδότη, ελεύθερα ανακαλουμένης. Η 
απόδοση των παρακρατούμενων από τον εργοδότη συνδρομών θα γίνε¬ 
ται στο πρωτοβάθμιο επιχειρησιακό σωματείο, που θα έχει και την ευ¬ 
θύνη της κατανομής τους». 

Η παράγραφος 3 του άρθρου 6 του ν. 1264/1982 καταργείται. 

Άρθρο 9 

Η ισχύς του παρόντος αρχίζει από τη δημοσίευσή του στην Εφημε¬ 
ρίδα της Κυβερνήσεως. 

Παραγγέλλομε τη δημοσίευση του παρόντος στην Εφημερίδα της 
Κυβερνήσεως και την εκτέλεσή του ως νόμου του Κράτους. 

Αθήνα, 28 Δεκεμβρίου 1990 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ Γ. ΚΑΡΑΜΑΝΛΗΣ 

Ο ΑΝΤΙΠΡΟΕΔΡΟΣ ΤΗΣ ΚΥΒΕΡΝΗΣΗΣ 

ΚΑΙ ΥΠΟΥΡΓΟΣ ΔΙΚΑΙΟΣΥΝΗΣ 

Αθ. ΚΑΝΕΛΛΟΠΟΥ/νΟΣ 

Ο ΥΠΟΥΡΓΟΣ ΕΡΓΑΣΙΑΣ 

Α. ΚΑΛΑΝΤΖΑΚΟΣ 

Θεωρήθηκε και τέθηκε η Μεγάλη Σφραγίδα τον Κράτους. 

Αθήνα, 28 Δεκεμβρίου 1990 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

Αθ. ΚΑΝΕΛΛΟΠΟΥΛΟΣ 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


